Flekkerøy

Navn og etymologi

Navnet «Flekkerøy» kan komme av norrønt Flekkar, som er ubestemt form flertall av ordet flekkr. Navnets opphav er enten flekk, som betyr «oppdyrket jordstykke», eller så kan navnet sikte til «flekkene» lagd av fire dype kiler i øyterrenget.
Den eldste kjente skriftlige varianten er Flekkerøen, og stammer fra 1550. I 1556 forteller en kilde om «den vide berømte hafn Fleckeröen», der flere tusen skip fra forskjellige nasjoner samlet seg for å seile i konvoi.
I hollendertiden var navnet på Flekkerøy for nederlenderne Vlecker; dette navnet kan man på nederlandske kart fra 1500- og 1600-tallet se skrevet med store bokstaver over området ved dagens Kristiansand, og kom for nederlenderne til å referere til hele det større området av sørlandskysten rundt dagens Kristiansand.

Historikk

Flekkerøy var en viktig havn i Skagerrak på 1500-tallet, og fra 1540 var Flekkerøy den viktigste uthavnen for skipstrafikken mellom Nordsjøen og Østersjøen på Agdesiden. De første befestninger i området ble anlagt i 1555 og hadde navnet Flekkerhus festning. Stedets og havnens betydning fremgår også av at lenet fra 1559 (forbigående) hadde navnet Flekkerhus len.
I hollendertiden var Flekkerøy havn en av de aller viktigste havnene i Norge for nederlandske handelsskip, og Vlecker kan ses skrevet på nederlandske kart fra 1500- og 1600-tallet over området hvor dagens Kristiansand ligger. Topografien og geografien ved Flekkerøy havn, som Flekkerøya, Øster- og Vestergabet og seilmerker, ble kraftig overdimensjonert på disse kartene, som viser hvor viktig det var for nederlandske skip å finne fram til Flekkerøy havn. Grunnen til dette er at de nederlandske Generalstendene i 1596 gjorde det forbudt å seile alene fra Nederland til handelen på Norge eller på Østersjøen. Videre var hollandske skip pålagt å seile innom Flekkerøy for å samle seg i en konvoi på minimum 30 skip samt to orlogsskip – hvis bestykning skulle finansieres av konvoideltakerne – for å sikre skipene fra kapere og pirater, før de skulle seile til Holland.
På 1600-tallet utøvde nederlenderne sterk innflytelse på Flekkerøy, og i 1650-årene måtte kong Fredrik 2. se seg nødt til å anlegge en havnefestning i forbindelse med krigene mellom England og Nederland; denne havnen kom til å hete Fredriksholm, og skulle hindre britene i å hærta Flekkerøy havn, som var frustrerte over at nederlenderne hadde et fristed ved Flekkerøy. 
9. januar 1628 gikk et kongebrev til Christopher Giøe som var lensherre på Agdesiden med befaling om å bygge et blokkhus på Slottsholmen på Flekkerøy. Det stod ferdig i 1635. Slottsholmen kaltes også Gammeløya, siden Christiansø.
Hovedtollstedet for Nedenes og Mandals len ble i 1634 etter kongelig befaling langt til Flekkerøy. Alle kromenn som bodde på fastlandet (Indre Flekkerøy/Kroodden) ble pålagt å flytte til Slottsholmen. Det samme gjaldt toller og visitør. Flekkerøy havn ble av riksrådet på denne tiden sagt å være skapt «av naturen likesom nøkkelen til Øster- og Vestersjøen.» Etter kongelig besøk våren 1635 fikk Slottsholmen navnet Christiansø.
Kongen ville gjøre Flekkerøy til en sterkt befestet havn og til et midtpunkt for hele lenets administrasjon. I 1635 fikk lensherren derfor ordre fra kongen om at residensen skulle legges i nærheten av Christiansø. Om sommeren, i skipnings- og sjørøversesongen skulle lensherren bo på selve den befestede øya. Sommerresidensen ble bygd i murstein og stod ferdig i 1642. Lindebø gård på Flekkerøy var ladegård under festningen.
På 1800-tallet bodde 250 personer på øya. Det var fem gårder, men de fleste livnærte seg ved fiske. Dampskipet D/S Flekkerøy ble satt i drift til fastlandet i 1894. I 1904 startet D/S Skjærgaard fergerute mellom Flekkerøya og Møvig som ligger på fastlandet.

Kulturliv

Flekkerøy er kjent for et kulturliv som i stor grad springer ut av et lavkirkelig engasjement. Flekkerøyguttene og Flekkerøy Sangkamerater er to mannskor på Flekkerøya. I tillegg så fins det tre menigheter på den lille øya; en i kirka, en på bedehuset og Flekkerøy misjonskirke, som holder til i Solkollen Barnehage.